|  |
| --- |
| 12. maj 2021  Dok ID: 179460 |

Fremskrivning af behovet for faglærte

# Bilag: Uddannelser, der håndholdes (2021)

I metodenotatet *”DA FH Metodenotat til fremskrivningen”* gennemgås fremskrivningsmetoden.

Efterspørgslen efter en given erhvervsuddannelse fremskrives på baggrund af de seneste 10 års udvikling i uddannelsens andel af det samlede antal erhvervsuddannede inden for hver af de 12 brancher.

Hvis der ikke har været beskæftigede med en given uddannelse 10 år inden modellens basisår, fremskrives uddannelsens andel på baggrund af de seneste 5 år. Hvis der heller ikke har været beskæftigede for 5 år siden, bliver uddannelsen fremskrevet med en vækstrate på 0. Det svarer til at holde uddannelsens andel af den samlede erhvervsuddannede beskæftigelse konstant. Udviklingen bliver udregnet inden for alle 12 brancher.

Det er nødvendigt at håndholde udviklingen for enkelte erhvervsuddannelser, hvis det fremskrevne forløb vurderes at være urealistisk. Det vil typisk være tilfældet for nye uddannelser, hvor der kun findes data for en begrænset årrække, eller for uddannelser, hvor der kun er få beskæftigede.

Følgende kriterier afgør, hvorvidt en uddannelse skal håndholdes:

1. Forholdet mellem den beregnede mangel i slutåret er større end den seneste historiske beskæftigelse. Dvs. manglen divideret med beskæftigelsen er større end 1.
2. Nye uddannelser, hvor der ikke er historiske data for de seneste 5 år, og efterspørgslen derfor holdes konstant på trods af en stigning i beskæftigelsen de seneste år, som ikke fanges, indgår i fremskrivningen.

Hvis en uddannelse falder inden for et af ovenstående kriterier, vil uddannelsen som hovedregel blive fremskrevet på baggrund af det seneste års udvikling i erhvervsuddannelsens andel af den samlede erhvervsuddannede beskæftigelse. I nogle tilfælde kan en uddannelse blive fremskrevet på baggrund af de seneste fem års udvikling, hvis det vurderes at give et mere retvisende forløb. Udviklingen for en given erhvervsuddannelse vil endvidere være ens for alle 12 brancher.

Nedenstående tabel viser, hvilke uddannelser, der er blevet håndholdt i fremskrivningen, foretaget i foråret 2021, samt hvilket kriterie, der afgjorde, at de blev håndholdt.

|  |  |  |  |  |
| --- | --- | --- | --- | --- |
| Tabel 1. Erhvervsuddannelser, der håndholdes i fremskrivningen | | | | |
|  | | Beregnede værdier, 2031 | | |
| CØSA kode | Uddannelse | Beskæftigelse (2019) | Mangel  (2031) | Årsag |
| 382 | Buschauffør i kollektiv trafik | 1.678 | 2.702 | Kriterie 1 |
| 15 | Eventkoordinator | 189 | 533 | Kriterie 1 |
| 1922 | Finansuddannelsen | 18.496 | 3.633 | Aftalt ifm. Trepart II |
| 1355 | Forsyningsoperatør | 53 | 139 | Kriterie 1 |
| 1655 | Greenkeeper | 221 | 450 | Kriterie 1 |
| 1255 | Lufthavnsuddannelsen | 378 | 2.056 | Kriterie 1 |
| 1155 | Overfladebehandler | 109 | 110 | Kriterie 1 |
| 1575 | Sikkerhedsvagt | 132 | 182 | Kriterie 1 |
| 385 | Turistbuschauffør | 61 | 652 | Kriterie 1 |
| 1465 | Webintegrator | 1.439 | 1.773 | Kriterie 1 |
|  | | | | |
| Anm.: ”Webintegrator” er udelukkende en skolebaseret uddannelse og indgår ikke i modellen for det praktikpladsafhængige AUB-bidrag, men uddannelsen indgår i fremskrivningen på lige fod med øvrige uddannelser. Selvom uddannelsen ikke får en modelparameter, er det derfor alligevel nødvendigt at sikre en realistisk profil for den beregnede mangel på uddannelsen.  Kilde: Egne beregninger. | | | | |